ડેરા સચ્ચા સૌદાના પ્રમુખ ગુરમીત રામ રહીમની દત્તક પુત્રી હનીપ્રીત ઇંસા પોલીસના હાથે ઝડપાયા બાદ પોલીસ તેની પૂછપરછ અને આગળની કાયદાકીય કાર્યવાહીમાં વ્યસ્ત છે. શરૂઆતમાં તો હનીપ્રીતે પોલીસ સામે અડિયલ વલણ અપનાવતામાં પૂછપરછમાં પોલીસને સહકાર નહોતો આપ્યો, પરંતુ તેના રિમાન્ડ લંબાયા બાદ તે પોલીસ સામે ઢીલી પડી હતી. શુક્રવારે હનીપ્રીતના પોલીસ રિમાન્ડ પુરા થયા બાદ પંચકૂલા અદાલતે તેને 23 ઓક્ટોબર સુધી લીગલ કસ્ટડીમાં મોકલી આપી હતી. ઉલ્લેખનીય છે કે, આ પહેલાં 10 ઓક્ટોબરના રોજ તેને કોર્ટ સમક્ષ રજૂ કરવામાં આવી હતી, જ્યાં તેના રિમાન્ડ ત્રણ દિવસ લંબાવવામાં આવ્યા હતા.